CELEX: 
Language: sl
Date: 2019-12-13 00:00:00
Title: IZVEDBENA UREDBA KOMISIJE (EU) …/… o posebnih pravilih v zvezi s sprostitvijo rastlin, rastlinskih proizvodov in drugih predmetov iz karantenskih postaj in objektov za izolacijo na podlagi Uredbe (EU) 2016/2031

EVROPSKA
                            KOMISIJA

                                                    Bruselj, 13.12.2019
                                                    C(2019) 8889 final

                      IZVEDBENA UREDBA KOMISIJE (EU) …/…

                                      z dne 13.12.2019

     o posebnih pravilih v zvezi s sprostitvijo rastlin, rastlinskih proizvodov in drugih
     predmetov iz karantenskih postaj in objektov za izolacijo na podlagi Uredbe (EU)
                                          2016/2031

SL                                                                                          SL
 ---pagebreak---                               IZVEDBENA UREDBA KOMISIJE (EU) …/…

                                              z dne 13.12.2019

           o posebnih pravilih v zvezi s sprostitvijo rastlin, rastlinskih proizvodov in drugih
           predmetov iz karantenskih postaj in objektov za izolacijo na podlagi Uredbe (EU)
                                                2016/2031

     EVROPSKA KOMISIJA JE –
     ob upoštevanju Pogodbe o delovanju Evropske unije,
     ob upoštevanju Uredbe (EU) 2016/2031 Evropskega parlamenta in Sveta z dne 26. oktobra
     2016 o ukrepih varstva pred škodljivimi organizmi rastlin, spremembi uredb (EU)
     št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter
     razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES,
     2006/91/ES in 2007/33/ES1 ter zlasti člena 64(3) Uredbe,
     ob upoštevanju naslednjega:
     (1)      Člen 64 Uredbe (EU) 2016/2031 določa splošna pravila za sprostitev rastlin,
              rastlinskih proizvodov in drugih predmetov iz karantenskih postaj in objektov za
              izolacijo ter pooblašča Komisijo za določitev podrobnih pravil v zvezi s tem.
     (2)      V skladu z navedeno uredbo lahko rastline, rastlinski proizvodi in drugi predmeti, za
              katere veljajo ukrepi, sprejeti na podlagi člena 30(1), ali ki so uvrščeni na seznam na
              podlagi člena 40(2) in (3), člena 41(2) in (3), člena 42(2) in (3), člena 48(1), člena
              49(1), člena 53(2) in (3) ter člena 54(2) in (3) navedene uredbe (v nadaljnjem besedilu:
              specificirani material), pomenijo fitosanitarno tveganje v Uniji. V tej izvedbeni uredbi
              bi bilo zato treba določiti zahteve za varno sprostitev specificiranega materiala iz
              karantenskih postaj in objektov za izolacijo.
     (3)      Zagotoviti bi bilo treba, da se specificirani material iz karantenskih postaj in objektov
              za izolacijo lahko sprosti le, če je bil ves čas hranjen v odobrenih karantenskih
              postajah ali objektih za izolacijo v skladu z zahtevami iz členov 61 in 62 Uredbe (EU)
              2016/2031 in je bilo ugotovljeno, da je nenapaden s karantenskimi škodljivimi
              organizmi za Unijo, karantenskimi škodljivimi organizmi za varovano območje in
              škodljivimi organizmi, za katere veljajo ukrepi, sprejeti na podlagi člena 30(1)
              navedene uredbe. Določiti bi bilo treba tudi, da se v ta namen uporabljajo ustrezne
              metode v smislu člena 34 Uredbe (EU) 2017/625, da se zagotovi najučinkovitejše
              izvajanje navedene zahteve.
     (4)      Ker se Uredba (EU) 2016/2031 uporablja od 14. decembra 2019 in da bi se zagotovila
              dosledna uporaba vseh pravil v zvezi s škodljivimi organizmi rastlin, bi se morala ta
              izvedbena uredba uporabljati od istega datuma. Zato bi morala začeti veljati tretji dan
              po objavi v Uradnem listu Evropske unije.
     (5)      Ukrepi iz te uredbe so v skladu z mnenjem Stalnega odbora za rastline, živali, hrano in
              krmo –

     1
              UL L 317, 23.11.2016, str. 4.

SL                                                    1                                                   SL
 ---pagebreak---      SPREJELA NASLEDNJO UREDBO:

                                                  Člen 1
                                             Področje uporabe
     Ta izvedbena uredba določa posebna pravila glede sprostitve specificiranega materiala iz
     karantenskih postaj in objektov za izolacijo.

                                                  Člen 2
                                             Opredelitev pojmov
     V tej uredbi se uporabljajo naslednje opredelitve pojmov:
     (a)        „specificirani material“ pomeni rastline, rastlinske proizvode ali druge predmete, za
                katere veljajo ukrepi, sprejeti na podlagi člena 30(1) Uredbe (EU) 2016/2031, ali ki
                so uvrščeni na seznam na podlagi člena 40(2) in (3), člena 41(2) in (3), člena 42(2) in
                (3), člena 48(1), člena 49(1), člena 53(2) in (3) ter člena 54(2) in (3) navedene
                uredbe;
     (b)        „specificirani škodljivi organizmi“ pomenijo škodljive organizme, za katere je znano,
                da je specificirani material dovzeten zanje, in ki spadajo v eno od naslednjih
                kategorij:
                (i)    karantenski škodljivi organizmi za Unijo, uvrščeni na seznam na podlagi
                       člena 5 Uredbe (EU) 2016/2031;
                (ii)   škodljivi organizmi, za katere veljajo ukrepi, sprejeti na podlagi člena 30(1)
                       navedene uredbe;
                (iii) karantenski škodljivi organizmi za varovano območje, uvrščeni na seznam na
                      podlagi člena 32(3) navedene uredbe;
     (c)        „metode“ pomenijo vse metode v smislu člena 34 Uredbe (EU) 2017/625.

                                                   Člen 3
                               Zahteve za sprostitev specificiranega materiala
     Specificirani material se lahko iz karantenskih postaj in objektov za izolacijo, ki jih določijo
     države članice na podlagi člena 60 Uredbe (EU) 2016/2031, sprosti le, če izpolnjuje naslednje
     pogoje:
     (a)        hranil se je samo v odobrenih karantenskih postajah ali objektih za izolacijo v skladu
                z zahtevami iz členov 61 in 62 Uredbe (EU) 2016/2031;
     (b)        zanj je bilo ugotovljeno, da je nenapaden s specificiranimi škodljivimi organizmi v
                skladu s členom 4 te izvedbene uredbe.

                                                  Člen 4
          Metode za odkrivanje specificiranih škodljivih organizmov na specificiranem materialu
     1.         Specificirani material se vizualno pregleda ter glede na biologijo materiala in
                škodljivih organizmov vzorči in testira z uporabo ustreznih metod za odkrivanje
                navzočnosti specificiranih škodljivih organizmov. Navedeni pregled, vzorčenje in
                testiranje se opravijo ob ustreznem času in trajajo tako dolgo, kot je potrebno za
                odkritje navedenih škodljivih organizmov.

SL                                                    2                                                   SL
 ---pagebreak---      2.      Poleg zahtev iz odstavka 1 pristojni organi izvajajo uradni nadzor rastlin za saditev
             tako dolgo, kot je potrebno glede na biologijo rastlin, in pod pogoji, ki omogočajo
             odkrivanje navzočnosti specificiranih škodljivih organizmov ali kakršnih koli
             latentnih ali asimptomatičnih okužb s takimi škodljivimi organizmi, ter z uporabo
             ustreznih metod v ta namen.

                                                Člen 5
                                    Začetek veljavnosti in uporaba
     Ta uredba začne veljati tretji dan po objavi v Uradnem listu Evropske unije.
     Uporablja se od 14. decembra 2019.

     Ta uredba je v celoti zavezujoča in se neposredno uporablja v vseh državah članicah.
     V Bruslju, 13.12.2019

                                                 Za Komisijo
                                                 Predsednica
                                                 Ursula von der LEYEN

SL                                                 3                                                 SL